b'\n_START_ARTICLE_\nObservation Hill\n_START_PARAGRAPH_\nObservation Hill er en 230 meter h\xc3\xb8y \xc3\xa5s i Antarktis, beliggende ved siden av McMurdo Station p\xc3\xa5 Kapp Armitage. Den bestiges ofte for \xc3\xa5 skaffe seg god utsikt over kontinentet; klarv\xc3\xa6r gir en utmerket sikt. Observation Hill ble oppdaget av Discovery-ekspedisjonen 1901\xe2\x80\x9304 og navngitt p\xc3\xa5 bakgrunn av den egnede utkikksposten._NEWLINE_Etter at Robert F. Scott og hans sydpolsgruppe hadde blitt funnet omkommet i 1912, besteg letemannskapene Observation Hill der de oppf\xc3\xb8rte et stort trekors med navnene til de omkomne innskrevet sammen med et kort sitat fra Alfred Tennysons dikt \xc2\xabUlysses\xc2\xbb: \xc2\xabTo strive, to seek, to find, and not to yield\xc2\xbb (\xc3\x85 streve, \xc3\xa5 lete, \xc3\xa5 finne, og ikke gi opp). Korset er oppf\xc3\xb8rt p\xc3\xa5 Antarktistraktatens liste over historiske steder og kulturminner i Antarktis.'